Foto’s: Prins Harry en Meghan ‘dink nog aan name’Brittanje se Prins Harry praat by Windsor-kasteel in Windsor, Engeland ná die geboorte van sy seun. (Foto: Steve Parsons/Pool via AP) Prins Harry het Maandag kort na die geboorte van sy eersteling gesê hy en vroulief Meghan dink nog aan moontlike name vir die nuutste lid van hul gesin. Harry en Meghan het omstreeks 05:26 vanoggend (plaaslike tyd) ŉ babaseuntjie ryker geword. Maroela Media het vroeër berig die egpaar se eersteling het by geboorte 3,3kg geweeg en is gesond. Sommige besonderhede – soos waar die geboorte plaasgevind het – moet nog bekendgemaak word. Baba Sussex is die sewende aanspraakmaker op die Britse troon en koningin Elizabeth II se agtste agterkleinkind. Die baba is ook half-Amerikaans en kan moontlik gedeelde burgerskap hê, aangesien Meghan, ŉ boorling van Kalifornië, nog ŉ Amerikaanse burger is terwyl sy wag dat haar Britse burgerskap goedgekeur word. Die baba is ook die eerste veelrassige Britse koninklike in eeue. Meghan se pa is wit en haar ma swart. ŉ Stralende prins Harry het langs ŉ perdestal by Windsor aan verslaggewers gesê die egpaar “dink nog aan name” en dat die baba “effens laat is”. ‘n Argieffoto van Meghan en haar bababoepie buite die Nasionale Teater in Londen. Dié foto is op 30 Januarie vanjaar geneem. (Foto: Kirsty Wigglesworth/AP) Hy was vol lof vir vroue wat kinders in die wêreld bring en het gesê: “Dit was die ongelooflikste ervaring wat ek my ooit kon indink. Hoe enige vrou doen wat hulle doen, gaan die verstand te bowe.” Harry was aan Meghan se sy tydens hul seun se geboorte. “Ons sal julle waarskynlik oor so twee dae, soos beplan, as ŉ familie sien om alles met julle te deel en sodat almal die baba kan sien,” het die prins gesê. Die paleis het gesê Meghan se ma, Doria Ragland, was “verheug oor die aankoms van haar eerste kleinkind” en is tans by Harry en Meghan by die Frogmore Kothuis, die koninklike huis op die Windsor-terrein waar die egpaar en hul personeel woon. Verslaggewers en kameraspanne wag al sedert verlede week buite die kasteel in afwagting op die baba se geboorte. Meghan is waarskynlik dankbaar sy het nie geboorte geskenk gedurende ŉ vroeëre era nie, toe die geboorte van ŉ koninklike baba met aansienlik meer toeskouers plaasgevind het. Voor prins Charles se geboorte, is koninklike geboortes altyd deur die Britse minister van binnelandse sake, die aartsbiskop van Canterbury en howelinge bygewoon. Toe koningin Elizabeth II in 1926 gebore is, het sir William Joynson-Hicks tyd afgevat van ŉ destydse politieke krisis om haar geboorte by te woon. Daar is toe nie eers verwag dat sy koningin sou word nie.